Document ID: 32003D0199

Tarybos sprendimas
2003 m. kovo 18 d.
dėl aldikarbo neįrašymo į Tarybos direktyvos 91/414/EEB I priedą ir augalų apsaugos produktų, savo sudėtyje turinčių šios veikliosios medžiagos, registracijos panaikinimo
(2003/199/EB)
EUROPOS BENDRIJŲ TARYBA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1], ypač į jos 8 straipsnio 2 dalies trečiąją ir ketvirtąją pastraipas,
atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [2], ypač į jo 7 straipsnio 3A dalies b punktą,
atsižvelgdama į Komisijos pasiūlymą,
kadangi:
(1) Direktyvos 91/414/EEB 8 straipsnio 2 dalyje yra numatyta, kad Komisija vykdo veikliųjų medžiagų, naudojamų augalų apsaugos produktuose, kurie jau buvo rinkoje 1993 m. liepos 25 d., patikrinimo darbų programą. Išsamios šios programos vykdymo taisyklės buvo parengtos Reglamente (EEB) Nr. 3600/92,
(2) 1994 m. balandžio 27 d. Komisijos reglamente (EB) Nr. 933/94, nustatančiame augalų apsaugos priemonių veikliąsias medžiagas ir skiriančiame ataskaitų rengėjas valstybes nares Komisijos reglamentui (EEB) Nr. 3600/92 įgyvendinti [3], buvo nustatytos augalų apsaugos produktų veikliosios medžiagos, kurios turėtų būti įvertintos pagal Reglamentą (EEB) Nr. 3600/92, paskirta valstybė narė, kuri bus kiekvienos medžiagos įvertinimo pranešėja ir nurodyti kiekvienos veikliosios medžiagos gamintojai, laiku pateikę pranešimą.
(3) aldikarbas yra viena iš 89 veikliųjų medžiagų, nurodytų Reglamente (EB) Nr. 933/94.
(4) pagal Reglamento (EEB) Nr. 3600/92 7 straipsnio 1 dalies c punktą Jungtinė Karalystė, kaip paskirtoji valstybė narė pranešėja, 1996 m. balandžio 30 d. pateikė Komisijai informacijos, gautos iš pranešėjų pagal šio reglamento 6 straipsnio 1 dalį, įvertinimo ataskaitą.
(5) gavusi valstybės narės pranešėjos ataskaitą, Komisija pradėjo konsultacijas su valstybių narių ekspertais ir pagrindiniu pranešėju Rhône-Poulenc (dabar Bayer CropScience), kaip numatyta Reglamento (EEB) Nr. 3600/92 7 straipsnio 3 dalyje.
(6) Jungtinės Karalystės parengtą įvertinimo ataskaitą peržiūrėjo valstybės narės ir Komisija Maisto grandinės ir gyvūnų sveikatos nuolatiniame komitete. Paaiškėjo, kad pateiktos informacijos nepakanka nustatyti, ar, esant siūlomoms naudojimo sąlygoms, augalų apsaugos produktai, savo sudėtyje turintys monėtos veikliosios medžiagos, apskritai galėtų atitikti Direktyvos 91/414/EEB 5 straipsnio 1 dalies a ir b punktuose nurodytus reikalavimus. Be to, dokumentai ir peržiūros medžiaga buvo pateikta Augalų moksliniam komitetui. Komitetas buvo paprašytas pateikti pastabas apie ekotoksikologinį rizikos įvertinimą, įskaitant riziką mažiems paukščiams. Komitetas pažymėjo, kad mažų paukščių veikimo granulėmis rizikos įvertinimas labai priklauso nuo daromos prielaidos, kad daugiau kaip 99 % granulių yra įterpiama į dirvožemį. Kadangi tai galėtų būti pasiekta idealiomis sąlygomis, komitetas mano, kad, esant įprastoms naudojimo žemės ūkyje sąlygoms, didelis įterpimo laipsnis nėra nuosekliai pasiekiamas, dėl to patarė įvertinimą pakartoti. Kalbant apie kitus netikslinius organizmus, komitetas pagal turimus duomenis negali įvertinti, ar aldikarbas ir toliau galėtų būti naudojamas laukiant papildomų duomenų gavimo, pateikimo ir įvertinimo. Dėl to Komisija paprašė, kad dokumentus dėl riboto tipinių naudojimo atvejų pranešėjas parengtų ne vėliau kaip iki 2001 m. gruodžio 31 d. Gavus papildomos informacijos, peržiūra buvo baigta 2002 m. spalio 18 d. pateikiant Komisijos aldikarbo peržiūros ataskaitą pagal Reglamento (EEB) Nr. 3600/92 7 straipsnio 6 dalį.
(7) iš atliktų įvertinimų paaiškėjo, kad pateiktos informacijos nepakanka norint įrodyti, ar būtų galima tikėtis, kad siūlomomis naudojimo sąlygomis aldikarbo turintys augalų apsaugos produktai apskritai atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus, visų pirma dėl galimo poveikio netiksliniams organizmams. Tikslinga priimti šį sprendimą atsižvelgiant į didelę aldikarbo riziką, visų pirma, mažiems paukščiams, jį naudojant dabartiniu granulių pavidalu. Pranešėjo pateikti duomenys apie pasiūlytus tipinius naudojimo atvejus rodo, kad po apdorojimo granulės liks dirvožemio paviršiuje. Negalima atmesti galimybės, kad mažiausi paukščiai sules mirtiną granulių normą. Pranešėjas parengė tikimybinį rizikos apskaičiavimą, įvertintą valstybės narės pranešėjos, kuri padarė išvada, kad poveikio nacionalinėms populiacijoms nesitikima, nors vietinio poveikio atvejų galėtų pasitaikyti. Turi būti atsižvelgta į tai, kad tokio tikimybinio rizikos vertinimo kriterijai dar nėra apibendrinti ir, atsižvelgiant į galimus rizikos veiksnius, būtų netikslinga toliau delsti priimti sprendimą, kol dėl tokių kriterijų bus sutarta. Be to, peržiūros metu buvo nustatyta rizika sliekams, o turimos tyrimų lauko sąlygomis informacijos vis dar nepakanka šioms problemoms visiškai išspręsti.
(8) dėl to aldikarbas neturėtų būti įrašytas į Direktyvos 91/414/EEB I priedą.
(9) turėtų būti imtasi priemonių užtikrinti, kad per nustatytą laikotarpį būtų panaikinta ir nepratęsta aldikarbo turinčių augalų apsaugos produktų registracija, ir kad tokiems produktams nebūtų išduodama nauja registracija.
(10) atsižvelgiant į Tarybai pateiktą informaciją, atrodo, kad, nesant veiksmingų pakaitų kai kuriais naudojimo atvejais tam tikrose valstybėse narėse, būtina toliau naudoti veikliąją medžiagą, kad būtų sudarytos sąlygos pakaitams sukurti. Dėl to ribotam skaičiui naudojimų atvejų, kuriems, atrodo, nėra efektyvių pakaitų kovai su kenksmingais organizmais, dabartinėmis aplinkybėmis būtų pagrįsta nustatyti ilgesnį turimų registracijų panaikinimo laikotarpį, taikant griežtas sąlygas, kurios kiek įmanoma mažintų riziką (pvz., valdymo programos).
(11) sunaudoti pagal Direktyvos 91/414/EEB 4 straipsnio 6 dalies nuostatas valstybių narių suteiktas bet koks atidėjimo laikotarpis aldikarbo turinčių augalų apsaugos produktų atsargoms pašalinti, sandėliuoti, pateikti į rinką ir sunaudoti, turėtu būti trumpas, kad turimas atsargas būtų leista naudoti ne ilgiau kaip dar vieną auginimo sezoną.
(12) šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal 1978 m. gruodžio 21 d. Tarybos direktyvą 79/117/EEB, draudžiančią pateikti į rinką ir naudoti augalų apsaugos produktus, turinčius tam tikrų veikliųjų medžiagų [4].
(13) nesant Maisto grandinės ir gyvūnų sveikatos nuolatinio komiteto palankios nuomonės, Komisija negalėjo priimti nuostatų, kurias ji numatė Direktyvos 91/414/EEB 19 straipsnyje nustatyta tvarka,
PRIĖMĖ ŠĮ SPRENDIMĄ:
1 straipsnis
Aldikarbas kaip veiklioji medžiaga neįrašomas į Direktyvos 91/414/EEB I priedą.
2 straipsnis
Valstybės narės užtikrina, kad:
1. aldikarbo turinčių augalų apsaugos produktų registracija būtų panaikinta iki 2003 m. rugsėjo 18 d.;
2. nuo 2003 m. kovo 18 d. aldikarbo turinčių augalų apsaugos produktų registracija nebūtų išduodama arba pratęsiama pagal Direktyvos 91/414/EEB 8 straipsnio 2 dalyje numatytą leidžiančią nukrypti nuostatą;
3. naudojimo atvejams, išvardytiems priedo lentelės B skiltyje, A skiltyje nurodyta valstybė narė gali palikti galioti registracijas, išduotas aldikarbo turintiems augalų apsaugos produktams, iki 2007 m. birželio 30 d., jei:
a) užtikrina, kad tokie rinkoje palikti augalų apsaugos produktai yra iš naujo ženklinami, kad atitiktų riboto naudojimo sąlygas;
b) taiko visas tinkamas riziką mažinančias priemones visiems galimiems rizikos veiksniams sumažinti, kad būtų užtikrinta žmonių ir gyvūnų sveikatos bei aplinkos apsauga; ir
c) užtikrina, kad tokiems naudojimo atvejams būtų rimtai ieškoma pakaitinių produktų arba metodų, visų pirma taikant veiksmų planus.
Ne vėliau kaip iki 2004 m. gruodžio 31 d. suinteresuota valstybė narė praneša Komisijai apie šio straipsnio taikymą ir, visų pirma, apie veiksmus, kurių buvo imtasi pagal a - c punktus, ir pateikia metinius aldikarbo kiekių, sunaudotų svarbiausiems naudojimo atvejams pagal šį straipsnį, įverčius.
3 straipsnis
Pagal Direktyvos 91/414/EEB 4 straipsnio 6 dalies nuostatas valstybių narių suteiktas bet koks atidėjimo laikotarpis turi būti kuo trumpesnis ir:
a) naudojimo atvejams, kuriems registracija turi būti panaikinta 2003 m. rugsėjo 18 d., baigiasi ne vėliau, kaip 2004 m. rugsėjo 18 d.;
b) naudojimo atvejams, kuriems registracija turi būti panaikinta 2007 m. birželio 30 d., baigiasi ne vėliau, kaip 2007 m. gruodžio 31 d.
4 straipsnis
Šis sprendimas skirtas valstybėms narėms.
Priimta Briuselyje, 2003 m. kovo 18 d.

Labels: 0
3
20
6